KIRJALLINEN KYSYMYS P-2752/02 esittäjä(t): Joan Colom i Naval (PSE) komissiolle. Rahoitusnäkymien otsakkeeseen 2 liittyvä talousarvion toteuttaminen varainhoitovuonna 2002.



Virallinen lehti nro 155 E , 03/07/2003 s. 0046 - 0047



KIRJALLINEN KYSYMYS P-2752/02 esittäjä(t): Joan Colom i Naval (PSE) komissiolle (25. syyskuuta 2002) Aihe: Rahoitusnäkymien otsakkeeseen 2 liittyvä talousarvion toteuttaminen varainhoitovuonna 2002 Komission ilmoittamien tietojen mukaan 1,501 miljardia euroa maksusitoumusmäärärahoja on vielä 12. syyskuuta 2002 sitomatta. Toteutuvatko komission arvion mukaan koheesiorahaston 1,330 miljardin euron sitoumukset ennen varainhoitovuoden loppua? Kuinka suuren osuuden komissio arvioi käytettävän yhteisöaloitteisiin ja etenkin budjettikohtaan B2-1411 (tuki ehdokasvaltioiden naapurialueille)? Pitääkö komissio mahdollisena tai sopivana, että osalla maksusitoumusmäärärahoista, joita todennäköisesti ei sidota ja joita alunperin ei otettu vuoden 2002 talousarvioon, mutta jotka pitää sitoa vuoden 2003 loppuun mennessä, rahoitetaan puuttuva 27 miljoonan euron osuus Marokon vesialueella työskennelleen kalastuslaivaston rakenteelliseen muuttamiseen tarkoitetun ohjelman kokonaiskustannuksista? Michaele Schreyerin komission puolesta antama vastaus (4. marraskuuta 2002) Arvoisan Euroopan parlamentin jäsenen kysymyksen aiheena on rahoitusnäkymien otsakkeen 2 maksusitoumusmäärärahojen käyttö. Vielä sitomatta olevat maksusitoumusmäärärahat liittyvät ennen kaikkea koheesiorahastoon. Koheesiorahaston tämänhetkinen toteuttamisaste on jo edellä tavoitteesta, joka asetettiin syyskuulle 2002 budjettivallan käyttäjälle toimitetussa komission alkuperäisessä toteuttamissuunnitelmassa. Toteutuma vastaa syyskuun 2001 tilannetta ja kyseisenä vuonna varat tulivat lopulta käytetyiksi lähes kokonaan. Koheesiorahaston osalta määrärahat sidotaan jokaisen hankkeen kohdalla erikseen. Lähes kaikille rakennerahastoille ominainen määrärahojen sitominen ilman eri toimenpiteitä ei ole koheesiorahastossa käytössä. Tämän vuoksi koheesiorahaston määrärahojen toteutuminen painottuu voimakkaasti vuoden loppuun. Komissio ei ole toistaiseksi saanut mitään viitteitä siitä, että koheesiorahaston vuoden 2002 maksusitoumusmäärärahoja ei saataisi käytettyä riittävässä määrin. Tällä hetkellä tavoitteena on yhteisöaloitteisiin käytettävissä olevien maksusitoumusten lähes täysimääräinen käyttö. Tähänastinen toteutuma on 96,3 prosenttia. Vielä käytettävissä olevat maksusitoumusmäärärahat liittyvät ennen kaikkea yhteisön raja-alueita koskevaan aloitteeseen (Interreg). Komissio pyrkii valtuuksiensa puitteissa tekemään kaikkensa, jotta nämä ohjelmat voidaan hyväksyä tai jotta ne täyttävät määrärahojen siirron edellytykset ennen vuoden 2002 loppua. Lisäksi sitomatta on vielä jonkin verran EQUAL- ja Leader-aloitteisiin liittyviä maksusitoumusmäärärahoja. Näistä määrärahoista osa peruuntuu erittäin todennäköisesti vuoden 2002 lopulla. Sen sijaan uuteen budjettikohtaan Tuki ehdokasvaltioiden naapurialueille (B2-1411) kirjatut määrärahat on voitu käyttää jo kokonaan osoittamalla ne jo olemassa olevien Interreg-ohjelmien yksittäisiin toimiin. Komission näkemyksen mukaan otsakkeesta 2 ei voida koota 27 miljoonaa euroa, jotka tarvittaisiin Marokon vesillä toimivan kalastuslaivaston rakenneuudistukseen. Kaikkien asiaan liittyvien rakennerahastoja koskevien budjettikohtien tarkastelun perusteella voidaan todeta ainoastaan, että 9 miljoonaa euroa jää toteutumatta ja on näin osaltaan käytettävissä kyseisen 27 miljoonan euron ennakkorahoitukseen vuonna 2002. Tämän rahoituksen järjestämiseksi vuoden 2003 talousarviossa on joka tapauksessa turvauduttava joustovälineeseen.